Številka: 007-16/2022

Datum: 20. 1. 2023

**PROGRAMSKE USMERITVE INŠPEKTORATA RS ZA DELO ZA LETO 2023**

# Načrt opravljanja nadzorov

Inšpektorat Republike Slovenije za delo (IRSD) bo v letu 2023 opravljal naloge inšpekcijskega nadzorstva na podlagi Zakona o inšpekciji dela (Uradni list RS, št. [19/14](http://www.uradni-list.si/1/objava.jsp?sop=2014-01-0663) in [55/17](http://www.uradni-list.si/1/objava.jsp?sop=2017-01-2522); ZID-1) in na podlagi Zakona o socialnem varstvu (Uradni list RS, št. 3/07 – uradno prečiščeno besedilo, 23/07 – popr., 41/07 – popr., 61/10 – ZSVarPre, 62/10 – ZUPJS, 57/12, 39/16, 52/16 – ZPPreb-1, 15/17 – DZ, 29/17, 54/17, 21/18 – ZNOrg, 31/18 – ZOA-A, 28/19, 189/20 – ZFRO in 196/21 – ZDOsk; ZSV). Usmeritve po področjih dela so sledeče:

## Nadzor delovnih razmerij

Inšpekcija za nadzor delovnih razmerij bo v letu 2023 opravljala:

* **koordinirane sistemske nadzore na predvidenih področjih,**
* **prioritetne nadzore na podlagi prejetih pobud in prijav in po uradni dolžnosti,**
* **inšpekcijske nadzore na osnovi prijav.**

Koordinirani sistemski nadzori se bodo izvajali na določenih vsebinskih področjih, kjer na podlagi ugotovitev v preteklih letih in informacij s terena prihaja do večjih tveganj za kršitve delovnopravne zakonodaje, kljub manjšemu številu prijav. Koordinirani nadzori bodo usmerjeni v naslednja področja:

* nadzor nad zagotavljanjem dela delavcev uporabnikom skladno z zakonodajo (ti. posredovanje delavcev) s poudarkom na odkrivanju nezakonitega posredovanja delavcev,
* nadzor nad prekarnimi oblikami zaposlovanja v vseh dejavnostih, kjer kršitve 13. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22 in 54/22 – ZUPŠ-1; ZDR-1) največkrat ugotovimo,
* nadzor nad zaposlovanjem tujih delavcev in spoštovanjem veljavnih predpisov pri delu tujih delavcev,
* nadzor nad izvajanjem čezmejnih storitev in spoštovanjem določb Zakona o čezmejnem izvajanju storitev (Uradni list RS, št. 10/17 in 119/21; ZČmIS),
* nadzor nad vključevanjem delavcev v poklicno zavarovanje, s poudarkom na poklicnih voznikih skladno z Zakonom o pokojninskem in invalidskem zavarovanju (ZPIZ-2 Uradni list RS št. 48/22),
* nadzor nad ustreznim vodenjem evidenc in spoštovanjem delovnega časa skladno s spremenjenim Zakonom o evidencah na področju dela in socialne varnosti, ki bo predvidoma uveljavljen v začetku leta 2023,
* koordinirani nadzori nad spoštovanjem določil posameznih veljavnih kolektivih pogodb dejavnosti,
* nadzor nad spoštovanjem Zakona pomoči gospodarstvu za omilitev posledic gospodarske krize (Uradni list RS, št. 163/2022; ZPGOPEK).

Prioritetni nadzori na podlagi pobud in prijav se bodo opravljali, kadar bo iz prijave oziroma pobude izhajala nedvoumna verjetnost, da bodo izpolnjeni pogoji za izdajo prepovedne odločbe iz 19. člena tega Zakona o inšpekciji dela (Uradni list RS, št. 19/14 in 55/17; ZID-1), ali da gre za kršitev pravic večjega števila delavcev pri zavezancu na podlagi predpisov, za nadzor nad katerimi je pristojen IRSD. Prav tako bodo prioritetno obravnavani zavezanci, za katere bomo prejeli večje število prijav.

V skladu z Zakonom o nacionalnih poklicnih kvalifikacijah (Uradni list RS, št. 1/07 – uradno prečiščeno besedilo in 85/09; ZNPK) je IRSD posebej sprejel tudi **Program rednih inšpekcijskih nadzorov pri izvajalcih postopkov za ugotavljanje in potrjevanje nacionalnih poklicnih kvalifikacij** v letu 2023.

Nadzori na osnovi prijav se bodo izvajali skladno z internimi akti o obravnavi prijav in kadrovskimi zmožnostmi IRSD.

## Nadzor varstva in zdravja pri delu

Na področju varnosti in zdravja pri delu (VZD) bomo v letu 2023 pozornost namenili izvajanju drugega triletnega akcijskega načrta kot izvedbenega dokumenta **Resolucije o nacionalnem programu varnosti in zdravja pri delu 2018 - 2027** (Uradni list RS, št. 23/18; ReNPVZD18-27). V načrtu izvajanja resolucije za obdobje 2021 - 2023, ki je bil pripravljen v letu 2021, so zapisani ukrepi, ki se bodo izvajali do vključno leta 2023 ter izvajalci teh ukrepov, vključno z IRSD. Akcijski načrt v delu, v katerega se aktivno vključuje IRSD, predvideva zmanjševanje števila nezgod pri delu za 20 % do leta 2027, kot tudi zagotovitev kakovostnega izvajanja strokovnih nalog varnosti pri delu. Tako iz **akcijskega načrta 2021 - 2023** izhajajo naslednje naloge IRSD:

- izvedba usmerjenih nadzorov s področja varnosti in zdravja pri delu glede strokovnosti izvajanja nalog varnosti in zdravja pri delu, vključno z izjavo o varnosti z oceno tveganja,

- izvedba usmerjene akcije v dejavnosti gradbeništva,

- izvedba usmerjenih nadzorov glede stalnega usposabljanja strokovnih delavcev s področja VZD (načrtovano za 2022, preneseno v 2023),

- izvedba usmerjene akcije »Reprezentativni vzorec«, ki temelji na 1.000 naključno izbranih delodajalcih iz vseh dejavnosti in z različnim številom zaposlenih,

- izvedba usmerjenih nadzorov na področju varnosti in zdravja pri delu glede prijavljanja nezgod pri delu in hranjenja dokumentacije s tega področja,

- aktivno sodelovanje na posvetih strokovnih delavcev in koordinatorjev Zbornice VZD,

- organiziranje delavnic, namenjenih inšpektorjem za delo,

- zagotavljanje udeležbe inšpektorjev za delo na konferencah in drugih strokovnih posvetih.

V letu 2023 ne načrtujemo izvajanja večjega števila nadzorov v obliki akcij, izvajali pa bomo celovitejše nadzore pri posameznih delodajalcih oziroma v dejavnostih, kjer bomo ugotavljali kršitve ogrožanja življenja in zdravja delavcev. Inšpektorji s področja VZD bodo obravnavali prejete prijave, prioritetno prav tako vse tiste, iz katerih bo izhajalo ogrožanje življenja in zdravja delavcev.

Izvedbeni načrt za obdobje 2022 - 2024 za izvajanje **Strategije za zmanjševanje posledic rabe tobaka: Za Slovenijo brez tobaka 2022 - 2030** vključuje tudi aktivnosti IRSD, in sicer za leto 2023 opravljenih najmanj 20 nadzorov glede prepovedi kajenja v delovnih prostorih ter najmanj 5 nadzorov glede izpolnjevanja pogojev, ki jih morajo izpolnjevati kadilnice v delovnih prostorih.

## Socialna inšpekcija

Socialna inšpekcija bo v letu 2023 na področju delovanja centrov za socialno delo prednostno obravnavala pobude, iz katerih bo mogoče sklepati, da bi očitana nepravilnost ogrožala koristi otrok, in tiste, v katerih se očita nepravilnosti s področja obravnave nasilja v družini.

Socialna inšpekcija bo izvedla naslednje aktivnosti:

* Na področju obravnave **nasilja v družini** bomo posebno pozornost posvetili prvemu odzivu na informacije o nasilju v družini in oblikovanju načrtov pomoči za žrtve nasilja. V nadzoru bomo pregledali ravnanje najmanj 3 centrov za socialno delo oziroma 9 enot centrov za socialno delo.
* Na najmanj 5 centrih za socialno delo oziroma 12 enotah centrov za socialno delo bo izveden nadzor nalog predhodnega svetovanja in oblikovanja mnenj v nepravdnih postopkih **urejanja razmerij med otroki in starši po razpadu zakonske skupnosti,** pri katerih so prisotne navedbe o nasilju v družini.
* Pri najmanj 3 centrih za socialno delo oziroma 8 enotah centrov za socialno delo bomo izvedli nadzore izvajanja nalog s področja **skrbništva**.
* Inšpekcija bo nadalje izvedla nadzor nad postopki **uveljavljanja pravic iz javnih sredstev**, in sicer pri najmanj 4 centrih za socialno delo oziroma 10 enotah centrov za socialno delo.
* Pri najmanj 5 centrih za socialno delo bomo izvedli nadzor izvajanja nalog, ki so centrom naložene z **Zakonom o osebni asistenci**.
* Zakonitost uveljavljanja **pravic do institucionalnega varstva** bomo preverili pri najmanj 18 izvajalcih institucionalnega varstva za starejše od 65 let.
* Na področje **nudenja pomoči starejšim** se veže tudi nadzor nalog občin pri organiziranju in izvajanju socialne oskrbe. Nadzor bomo izvedli v najmanj 20 občinah.

# Sodelovanje in povezovanje z drugimi organi

Na IRSD bomo v letu 2023 poskušali okrepiti sodelovanje z drugimi organi nadzora in pregona kršitev s področij, ki so v naši pristojnosti. Krepitev sodelovanja načrtujemo tako na nacionalni kot tudi mednarodni ravni:

## Krepitev povezovanja z drugimi organi

Za učinkovitejše delo IRSD se bomo še naprej trudili za vzpostavitev **neposrednih dostopov do evidenc**, za katere obstaja pravna podlaga oziroma predlagali spremembo oziroma dopolnitev ustreznih pravnih podlag.

Pri skupnih nadzorih bomo aktivno sodelovali v okviru **Regijskih koordinacij inšpekcijskega sveta** ter tudi sami podajali pobude za skupne nadzore na prednostno obravnavanih področjih.

IRSD bo tudi v letu 2023 resornemu ministrstvu podal ključne **predloge sprememb zakonodaje**, podaja jih tudi v letnih poročilih. Prav tako bomo redno sodelovali pri oblikovanju sprememb zakonodaje.

## Mednarodno sodelovanje

Na IRSD bomo v letu 2023 vzpostavili enotno in centralizirano koordinacijo vseh mednarodnih aktivnosti na sedežu IRSD. V okviru mednarodnih aktivnosti so za leto 2023 predvidene:

* sodelovanje v **programu IMI-PROVE**, ki deluje pod okriljem Evropskega organa za delo (ELA) in Evropske komisije, in katerega namen je izboljšati uporabo modulov IMI sistema, in sicer modula napotitev delavcev in modula cestni prevoz,
* vključitev v **skupne akcijske dneve** (JAD), ki so organizirani v okviru EU orodja Empact in v sodelovanju z Europolom ter ELO, z namenom preprečevanja izkoriščanja delavcev oziroma trgovine z ljudmi, in ki bodo predvidoma potekali v dejavnosti gradbeništva,
* krepitev sodelovanja z **ELA** in sodelovanje v mednarodnih nadzorih, ki bodo usmerjeni, poleg nadzorov v cestnem prometu, še v čezmejne nadzore v gradbenem sektorju,
* izvedba **ocenjevanja** **delovanja IRSD**, katerega vsako leto v posameznih državah članicah EU izvaja Evropska komisija, kar je bilo prvotno načrtovano za leto 2022. Ocenjevanje bo vodila Slovaška. Predstavnik IRSD bo v okviru takšnih ocenjevanj v letu 2023 sodeloval v mednarodni skupini, ki bo ocenjevala delovanje avstrijske delovne inšpekcije,
* v letu 2023 bosta izvedena dva sestanka **Odbora glavnih inšpektorjev za delo pri Evropski komisiji** (SLIC), kar je po nekaj letih ponovno načrtovano v živo. IRSD bo aktivno sodeloval tudi pri delu delovnih skupin SLIC, katerih člani so predstavniki IRSD.
* aktivno sodelovanje pri zaključku **EU kampanje, ki se nanaša na ročno premeščanje bremen**, in ki je predviden v letu 2023. Mišično - kostna obolenja predstavljajo enega od najpomembnejših izzivov s področja varnosti in zdravja pri delu, tako v EU kakor tudi v Sloveniji, zato je IRSD v tej kampanji v letu 2022 sodeloval z izvajanjem inšpekcijskih nadzorov,
* sodelovanje pri **EU projektu usposabljanja inšpektorjev s področja VZD glede ugotavljanja ustreznosti delovne opreme**, in sicer se bodo najprej posamezni inšpektorji udeležili usposabljanja na nivoju EU, temu pa sledi usposabljanje vseh inšpektorjev na nacionalnem nivoju.

# Usmeritve inšpektorata pri drugih aktivnostih

IRSD je v letu 2022 skupaj z resornim ministrstvom pripravil usmeritve glede načina obravnave, dodeljevanja in reševanja zadev in dokumentov v inšpekcijskih postopkih v IRSD, ki naslavljajo maksimalno **uporabo vseh obstoječih pooblastil IRSD za učinkovitejši pregon nezakonitega izkoriščanja delavk in delavcev**. Predlog kadrovskega načrta za leto 2023 predvideva tudi **povečanje števila zaposlenih** na IRSD za **20 uslužbencev**. Kot vsako leto pa bo tudi v letu 2023 treba nameniti pozornost usposabljanju inšpektorjev oziroma uslužbencev IRSD, da bodo lahko **strokovno in poenoteno delovali v praksi**.

**Obveščanje in preventivno delovanje inšpektorata -** Na IRSD načrtujemo krepitev komuniciranja z namenom tako ozaveščanja javnosti o pravicah in dolžnostih na področju delovnih razmerij, kot tudi obveščanja javnosti o primerih hujših kršitev zakonodaje iz

pristojnosti IRSD in izvedenih ukrepih.

V letu 2022 smo na inšpektoratu nadaljevali delo na področju **upravljanja s tveganji,** skladno z našo **vizijo biti strokoven, učinkovit in ugleden organ.** Na podlagi sprejete Strategije o upravljanju s tveganji bomo tudi v prihodnje spremljali izvajanje ukrepov, sprejetih na podlagi identificiranih tveganj oziroma težav, s katerimi se srečujemo pri izvajanju naših nalog za dosego zastavljenih ciljev in posodabljali Register tveganj IRSD. Prav tako bomo spremljali, ali sprejeta strategija ustreza poslanstvu in viziji inšpektorata ter ali prispeva k doseganju ciljev inšpektorata. V registru tveganj sprejetim ciljem na področju delovnih razmerij ter varnosti in zdravja pri delu – izvajanje inšpekcijskih nadzorov oziroma zagotavljanje njihovega učinkovitega izvajanja, poznavanje, razumevanje in (pravilna) uporaba predpisov ter nudenje strokovne pomoči oziroma nudenje strokovne pomoči v rokih, ki ne posegajo v pravice predlagateljev – sledimo tudi s programom dela. S temeljnimi usmeritvami nadzorov, z izbiro ukrepov za odpravo ugotovljenih nepravilnosti ter z izvajanjem svetovanja in pomoči v skladu z 8. členom ZID-1 sledimo tudi cilju, ki smo si ga zadali na področju socialne inšpekcije, in sicer doseči zakonitost izvajanja nalog izvajalcev socialnovarstvene dejavnosti. Tem ciljem smo v registru tveganj dodali tudi cilje podpornih funkcij, to so razvoj kompetenc zaposlenih, gospodarno in učinkovito poslovanje organa ter zakonito in pravočasno upravljanje informacij in dokumentarnega gradiva. Tudi v letu 2023 bomo izvajali naloge za dosego zastavljenih ciljev podpornih funkcij,

Vzporedno z aktivnostmi delovanja sistema upravljanja s tveganji in izpolnjevanja načel celovitega okvira notranjega kontroliranja, kjer so vključena tudi področja etike, korupcije in integritete, bomo obvladovanje tveganj spremljali v okviru **načrta integritete**, ki ga bomo sproti posodabljali in spremljali zavezanost in izpolnjevanje sprejetih ukrepov ter obravnavali morebitne odklone od dovoljenih ravnanj. Pri tem bomo tudi v letu 2023 spremljali tveganja glede obravnave prijav in zaščite prijavitelja. Pri vodenju različnih postopkov, ki jih vodimo na organu, z izpolnjevanjem sprejetih ukrepov med drugim zmanjšujemo tveganja tudi na področju upoštevanja nasprotij interesov ter prekoračitve pooblastil oziroma nespoštovanja dolžnega ravnanja uslužbencev organa.

# Poročilo o delu inšpektorata RS za delo za leto 2022

Inšpektorat bo na podlagi 7. člena ZID-1 pripravil poročilo o svojem delu za preteklo koledarsko leto in ga predložil resornemu ministrstvu, da ga bo posredovalo v nadaljnjo obravnavo Vladi Republike Slovenije, Državnemu zboru Republike Slovenije in generalnemu direktorju Mednarodnega urada za delo. Vlada Republike Slovenije poročilo predloži tudi Ekonomsko-socialnemu svetu. Stališče do letnega poročila o delu inšpektorata na podlagi 6. člena ZID-1 sprejme tudi Svet inšpekcije dela.

Luka Lukić

vršilec dolžnosti

glavnega inšpektorja